Document ID: 32014R1117

VYKONÁVACIE NARIADENIE KOMISIE (EÚ) č. 1117/2014
z 22. októbra 2014
o preddavkoch priamych platieb, ktoré sa majú vyplatiť od 16. októbra 2014 v Lotyšsku a Litve
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003 (1), a najmä na jeho článok 29 ods. 4 písm. a),
keďže:
(1)
V článku 29 ods. 2 nariadenia (ES) č. 73/2009 sa stanovuje, že platby v rámci režimov podpory uvedených v prílohe I k uvedenému nariadeniu sa majú uskutočniť v období od 1. decembra do 30. júna nasledujúceho roka. V článku 29 ods. 4 písm. a) uvedeného nariadenia sa však Komisii umožňuje stanoviť preddavky.
(2)
V článku 29 ods. 5 nariadenia (ES) č. 73/2009 sa stanovuje, že členské štáty môžu od 16. októbra 2014 vyplácať poľnohospodárom preddavky až do výšky 50 % priamych platieb v rámci režimov podpory uvedených v prílohe I v prípade žiadostí podaných v roku 2014.
(3)
Rozhodnutie Ruska uložiť zákaz na dovoz poľnohospodárskych výrobkov z Únie spôsobilo vážne finančné problémy v poľnohospodárskych sektoroch viacerých členských štátov, z ktorých Lotyšsko a Litva požiadali o povolenie poskytnúť preddavky, ktoré prekračujú 50 % uvedených v článku 29 ods. 5 nariadenia (ES) č. 73/2009.
(4)
S cieľom pomôcť zmierniť uvedené problémy a umožniť poľnohospodárom, aby zvládali straty plynúce z embarga, až kým sa nedospeje k stabilizácii trhov, je vhodné umožniť poľnohospodárom v Lotyšsku a Litve príjem preddavkov do výšky 70 % režimov podpory uvedených v prílohe I k nariadenie (ES) č. 73/2009.
(5)
V súlade s článkom 26 ods. 4 nariadenia Európskeho parlamentu a Rady (EÚ) č. 1306/2013 (2) Komisia môže prispôsobiť mieru úpravy priamych platieb do 1. decembra na základe nových informácií, ktoré má k dispozícii. V dôsledku uvedeného sa môže stať, že miera úpravy finančnej disciplíny uvedená v článku 26 nariadenia (EÚ) č. 1306/2013 a článku 8 nariadenia Európskeho parlamentu a Rady (EÚ) č. 1307/2013 (3), ktorá sa napokon uplatní, nebude známa do 16. októbra 2014. Preto by maximálne preddavky, ktoré sa môžu vyplatiť, mali byť až do úpravy uvedenej v článku 26 nariadenia (ES) č. 1306/2013 stanovené ako percento priamych platieb. Pri vyplácaní zostatku od 1. decembra 2014 by sa mala zohľadniť miera úpravy finančnej disciplíny uplatniteľná v danom čase.
(6)
S cieľom umožniť vyplácanie preddavkov od 16. októbra 2014 by toto nariadenie malo nadobudnúť účinnosť dňom jeho uverejnenia.
(7)
Opatrenia stanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Lotyšsko a Litva môžu od 16. októbra 2014 vyplácať poľnohospodárom preddavky do výšky 70 % priamych platieb uvedených v prílohe I k nariadeniu (ES) č. 73/2009 v prípade žiadostí podaných v roku 2014, a to bez zohľadnenia znížení v dôsledku finančnej disciplíny stanovenej v článku 26 nariadenia (EÚ) č. 1306/2013 a článku 8 nariadenia (EÚ) č. 1307/2013 za predpokladu, že sa ukončilo overovanie podmienok oprávnenosti podľa článku 20 nariadenia (ES) č. 73/2009. Pokiaľ ide o celkovú sumu priamych platieb na kalendárny rok 2014, je pri vyplácaní zostatku, ktorý sa má príjemcom poskytnúť od 1. decembra 2014, potrebné zohľadniť mieru úpravy finančnej disciplíny uplatniteľnú v danom čase.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. októbra 2014

Labels: 3
4
18
6